সুনামগঞ্জ, ২৭ জুন (শীর্ষ নিউজ ডটকম): সুনামগঞ্জের ছাতকে যৌতুক না পেয়ে অন্তঃসত্ত্বা স্ত্রীকে খুন করেছে স্বামী। আজ সোমবার দুপুরে ছাতক পৌর এলাকার চরেরবন্দ এলাকায় এ ঘটনা ঘটে। নিহত স্ত্রীর নাম জামিনা বেগম (২০)। স্বামী আবুল কালামকে আটক করে পুলিশে সোপর্দ করেছে প্রতিবেশীরা।  জানা যায়, জামিনাকে কয়েকদিন ধরে ২০ হাজার টাকা দেয়ার জন্য চাপ দিচ্ছিল কালাম। টাকা না দেয়ায় কালাম শ্বাসরোধ করে হত্যা করে বসত ঘরের তীরের সাথে ঝুলিয়ে রেখে স্ত্রী আত্মহত্যা করেছে বলে এলাকায়  প্রচার করে। এ ঘটনায় এলাকাবাসীর সন্দেহ হলে তাকে আটক করে পুলিশ সোপর্দ করে।  কামাল দোয়ারাবাজার উপজেলার গাংকান্দা রঘুনাথপুর গ্রামের মৃত আব্দুর রহমানের ছেলে। বিয়ের পর সে ছাতক উপজেলার চরেরবন গ্রামে শ্বশুর বাড়িতে স্ত্রী নিয়ে বসবাস করে আসছিল।  ছাতক থানার ওসি শাহজালাল মুন্সি ঘটনার সত্যতা স্বীকার করে জানান, নিহত জামিনার ভাই মন্টু মিয়া বাদী হয়ে ছাতক থানায় হত্যা মামলা করেছে।  (শীর্ষ নিউজ ডটকম/ প্রতিনিধি/ এআই/ ১৭.৩৭ঘ)